LT Europos Sąjungos oficialusis leidinys C 336/23

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2014/C 336/09)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„PECORINO DELLE BALZE VOLTERRANE“

EB Nr.: IT-PDO-0005–01166–22.10.2013

SGN ( ) SKVN ( X )

1. Pavadinimas

„Pecorino delle Balze Volterrane“

2. Valstybė narė ar trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas

Sūris „Pecorino delle Balze Volterrane“ gaminamas naudojant vien tik augalinės kilmės šliužo fermentą ir nustatytos geografinės vietovės ūkiuose auginamų avių nenugriebtą žalią pieną. Priklausomai nuo brandinimo trukmės, sūris būna keturių rūšių: fresco (šviežias, t. y. laikytas 7–44 dienas), semistagionato (pusiau brandintas, t. y. brandintas nuo 45 dienų iki 6 mėnesių), stagionato (brandintas, t. y. brandintas 6–12 mėnesių) ir da asserbo (labai ilgai brandintas, t. y. brandintas ilgiau kaip 12 mėnesių). Vartotojams pateikiamas sūris „Pecorino delle Balze Volterrane“ pasižymi toliau nurodytomis savybėmis.

Fizinės savybės. Jis būna cilindro formos, plokščiais paviršiais, tiesiais arba lengvai išgaubtais šonais. Jo paviršiaus skersmuo – 10–20 cm; šonų aukštis – 5–15 cm. Šviežias, pusiau brandintas ir brandintas sūriai gali sverti nuo 600 g iki 2 kg, o labai ilgai brandintas sūris – iki 7 kg.

Cheminės savybės. Riebalų kiekis sausojoje medžiagoje – > 45 %, baltymų kiekis (N x 6,25) – > 20 %.

Organoleptinės savybės. Sūrio žievės spalva gali būti įvairi – nuo šviesiai geltonos šiaudų atspalvio iki tamsiai geltonos spalvos, o alyvuogių aliejumi ir pelenais ištepto sūrio žievė būna pilkos spalvos. Sūrio masė būna kompaktiškos ir beveik netrapios struktūros, retai ir netolygiai akyta. Prapjauto sūrio masės spalva būna nuo baltos (jei tai šviežias sūris) iki įvairaus ryškumo šiaudų spalvos (jei tai pusiau brandintas, brandintas ir labai ilgai brandintas sūris). Sūriui būdingas stiprus kvapas, primenantis pieno ir laukinių dagių kvapą, kuriame jaučiamas švelnus prieskoninių augalų bei gėlių kvapas. Ragaujant iš pradžių jaučiamas saldus, pienu ir gėlėmis kvepiančio sūrio skonis ir švelnus dagių poskonis. Šis ilgai burnoje išliekantis intensyvus skonis primena šviežius augalus. Galiausiai pajaučiamas švelniai aštrus skonis, kurio stiprumas priklauso nuo sūrio brandinimo trukmės. Be minėtų savybių, brandinto ir labai ilgai brandinto sūrio skonis būna intensyvus ir lengvai aitrus.

3.3. Žaliavos (taikoma tik apdorotiems produktams)

Naudojamas pusiau ekstensyviai auginamų Sardinijos veislės avių žalias nenugriebtas pienas;

augalinės kilmės šliužo fermentas, gautas iš dagių arba dygiųjų artišokų (Cynaria cardunculus);

smulki druska.

3.4. Pašarai (taikoma tik gyvūninės kilmės produktams)

Bent du trečdalius viso avių raciono sudaro pašarai, kuriais avys minta ganydamosi geografinės kilmės vietovės ganyklose. Konservuotų pašarų ir javų su grūdais (miežiais, avižomis, pupelėmis) kiekis, priklausomai nuo metų laiko, skiriasi: jų vienai aviai per dieną gali būti duodama nuo 100 iki 800 g. Tokiais pašarais avys daugiau šeriamos žiemos mėnesiais ir mažiau – vasaros mėnesiais. Avys negali būti šeriamos genetiškai modifikuotais produktais.

3.5. Specialūs gamybos veiksmai, atliktini nustatytoje geografinėje vietovėje

Tokie sūrio gamybos etapai, kaip gyvulių auginimas, sūrio gamyba ir brandinimas, turi vykti nustatytoje gamybos vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Vartoti skirtas gaminys paženklinamas etikete, kuri pritvirtinama ant vienos iš gaminio pusių ir kurioje kartu su gaminio logotipu ir Sąjungos simboliu aiškiai įskaitomomis raidėmis pateikiamos šios nuorodos:

— „Pecorino delle Balze Volterrane“, po jos visais žodžiais užrašoma „Denominazone di Origine Protetta“ (Saugoma kilmės vietos nuoroda) arba santrumpa – DOP (SKVN),

— sūrio rūšis pagal brandinimo laiką – fresco (šviežias), semistagionato (pusiau brandintas), stagionato (brandintas) ir da asserbo (labai ilgai brandintas),

— įmonės, kurioje sūris pagamintas, brandintas ir supakuotas, pavadinimas ir adresas.

Gaminys gali būti parduodamas visas ir (arba) padalytas į porcijas ir iš anksto suvyniotas į popierių arba supakuotas į vakuuminę pakuotę. Kad būtų išsaugota į porcijas supjaustyto sūrio tapatybė, pavadinimas „Pecorino delle Balze Volterrane“ ir gaminio logotipas etiketėje turi būti pateikiami pakaitomis 90° atstumu vienas nuo kito ir pakartoti bent keturis kartus. Draudžiama papildomai įrašyti kokį nors kitą aiškiai nenumatytą apibūdinimą.

Vis dėlto leidžiama daryti nuorodas į pavardes, įmonių pavadinimus arba privačius prekės ženklus su sąlyga, kad jos nebūtų giriamojo pobūdžio ir neklaidintų pirkėjų. Be to, galima pateikti kitų neklaidinančių, dokumentais pagrindžiamų ir pagal galiojančius teisės aktus leidžiamų vartoti nuorodų. Kaip matyti iš toliau pateikto paveikslo, gaminio logotipą sudaro apvalus piešinys, kurio centre pateikiamas grafinis dygiojo artišoko (dagio) atvaizdas ir dvi lenktos stilizuotos linijos, kurios sudaro raidę „V“, o kartu simbolizuoja dygiojo artišoko lapus ir dvi tolumoje stūksančias kalvas, virš kurių mėlynuoja dangus. Skritulio viduje pateikiamas užrašas „Pecorino delle Balze Volterrane“. Logotipo dydį galima pritaikyti prie įvairaus dydžio pakuočių.

4. Glaustas geografinės vietovės apibūdinimas

Avių auginimo ir sūrio „Pecorino delle Balze Volterrane“ gamybos bei brandinimo vietovė apima tik šių Pizos provincijos komunų teritorijas: Volteros, Pomarančės, Montekatini Val di Čečinos, Kastelnuovo di Val di Čečinos ir Monteverdžio.

5. Ryšys su geografine vietove

5.1. Geografinės vietovės ypatumai

Sūrio gamybos vietovė driekiasi tarp dviejų upių slėnių – Eros (šiaurėje) ir Čečinos (pietuose), ties pietrytine Pizos provincijos riba. Vietovė yra vidinėje Italijos pusiasalio dalyje, tačiau netoli jūros, todėl čia vyrauja netoli pakrančių esančioms vietovėms būdingas klimatas, pasižymintis lietingais rudenimis ir pavasariais. Vietovės dirvos sandara – labai įvairi. Šią įvairovę lėmė dirvos erozija, kurios procesą paskatino oro sąlygos ir ilgalaikė žmogaus veikla, kaip antai miškų naikinimas ir žemės naudojimas ganykloms. Dėl šių veiksnių susiformavo mažos molingos pusrutulio formos kalvos (it. biancane), daug vienas šalia kito esančių ir labai stačiais kalvų šlaitais apsuptų slėnių, savo forma primenančių arklio pasagą (it. calanchi) ir dėl lietaus vandens ardančio poveikio atsiradusios gilios prarajos (it. balze). Šioje aplinkoje vyksta labai didelė augalų atranka. Dėl nelygaus, nestabilaus ir mažai pralaidaus podirvio, mažo organinių medžiagų kiekio, didelio druskingumo ir ilgų sausros laikotarpių šiose vietovėse gali augti tik druskingą aplinką toleruojanti ir specialias prisitaikyti padedančias savybes turinti augalija. Slėnius supančių kalvų viršūnės ir kalvagūbriai padengti miglinių šeimos augalų pievomis, molingose zonose paplitę kirveniai, o slėnių žemutinėse dalyse auga stovintį vandenį pakenčiantys augalai. Čia taip pat paplitę čiobreliai ir ganomų avių racioną sudarantys augalai, kaip antai vikšriniai kiškiakrūmiai. Bet daugiausia čia „savaime gausiai auga“ (Amerighi, 1973 m.) laukiniai dagiai. Žalio pieno perdirbimas prie gyvulių laikymo patalpų tiesiogiai prijungtuose sūrių gamybos cechuose taip pat atskleidžia šios namų sąlygomis išvystytos veiklos kilmę. Įmonėse vietos gamintojams naudojant ilgainiui išbandytus metodus pavyko užtikrinti tradicijos tęstinumą ir atitinkamai – aukštą gamintojų, kurių būtų sunku rasti kitose vietovėse, specializacijos lygį.

5.2. Produkto ypatumai

„Pecorino delle Balze Volterrane“ išskirtinumą pirmiausia lemia gamybos metodo ypatumai – šis metodas grindžiamas iš gausiai šioje teritorijoje augančio dagio žiedų pagaminto šliužo fermento naudojimu. Dėl šios sudėtinės dalies ir ganyklų dirvos sandaros sūris (pirmiausia organoleptiniu atžvilgiu) skiriasi nuo kitų iš avių pieno pagamintų sūrių. Visų pirma jis pasižymi išskirtiniu – avių pieno sūriui neįprastai saldžiu – skoniu ir kvapu, kurį jam suteikia vietoje augantys dagiai ir žolės bei žydintys augalai. Dėl žemos perdirbimo temperatūros (< 40 °C) aromatinė visų šių augalų esencija neišgaruoja ir galutiniam gaminiui suteikia savitumo.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Vietovės klimatas ir geologinė formacija skatina vietos augalų, kurie yra pagrindinis ganyklose ganomų avių maisto šaltinis, augimą. Šie vietos augalai suteikia pienui lakių aromatų, kurie vėliau juntami išskirtinių organoleptinių savybių turinčiame sūryje. Aplinka šio sūrio gamybai yra svarbi ir tuo, kad iš šioje vietovėje augančių dagių gaunamas ypatingos rūšies šliužo fermentas, kuris yra viena iš pagrindinių sūrio „Pecorino delle Balze Volterrane“ savybių.

Be to, vykstant neįprastiems erozijos procesams susiformavo įvairių formų ir dydžių urvai, kuriuos ankstesniais amžiais vietos piemenys naudojo kaip pastogę gyvuliams ir, kol nebuvo kontroliuojamos temperatūros patalpų, pienui ir sūrio gaminiams laikyti. Šiuose urvuose išsilaiko gana pastovus drėgmės lygis, todėl avių pieno sūris čia bręsta palaipsniui, o tai padeda išlaikyti nepakitusias gaminio savybes. Dar ir šiandien tokias sąlygas, kurios yra neatskiriama vietos gamintojų žinių dalis, idealiomis laiko ne tik gamintojai, kurie renkasi sūrius laikyti grotose visą brandinimo laiką arba paskutiniame brandinimo etape, bet ir gamintojai, kurie turi įsirengę kontroliuojamos temperatūros patalpas. Tokiose patalpose atkuriamos natūralios grotose esančios temperatūros ir drėgmės vertės, t. y. 7–10 °C temperatūra ir 70–90 % drėgmė.

Žmogiškasis veiksnys lemiamą reikšmę turi ir sūrio gamybos procese, o ypač šiuose rankomis atliekamuose gamybos vietovėje įgytais tradiciniais gebėjimais grindžiamos gamybos etapuose: augalinės kilmės šliužo fermento įdėjimo (šiame etape reikalingi išskirtiniai gebėjimai, nes toks šliužo fermentas mažiau skatina koaguliaciją nei gyvulinės kilmės šliužo fermentas), varškės smulkinimo (šis veiksmas atliekamas atsargiai, naudojant nusmailintą įrankį spino) ir sūrio formavimo (šiame etape masė spaudžiama itin atsargiai, kad išsiskirtų tinkamas išrūgų kiekis). Kalbant apie gamybos proceso reikšmę galutinio produkto savybėms pažymėtina, kad sūrio „Pecorino delle Balze Volterrane“ gamyboje naudojant augalinės kilmės šliužo fermentą pienas koaguliuoja lėčiau ir ne taip intensyviai, kaip naudojant gyvulinės kilmės šliužo fermentą. Tai turi didelį poveikį sinerezei – išrūgų išsiskyrimo iš varškės procesui, todėl drėgmė išsiskiria ne taip intensyviai ir lėčiau nei kitų sūrių gamybos atveju. Taigi gaunamas saldesnis gaminys, ir net brandintiems ir labai ilgai brandintiems sūriams nebūdingas stiprus aštrumas.

Vietos virtuvėje sūris „Pecorino delle Balze Volterrane“ gerai žinomas dėl savo švelnaus skonio ir yra labai populiarus – šioje teritorijoje jis naudojamas gaminant daugelį tradicinių patiekalų. Šis sūris vartojamas įvairiomis progomis kaip užkandis kartu su mėsos gaminiais ir aliejuje konservuotomis daržovėmis, tarkuotas sūris dedamas į pirmuosius patiekalus, valgomus su mėsos padažais, arba, priklausomai nuo brandinimo laiko, vartojamas vienas arba tarkuojamas į sriubas ir ant įdarytų, orkaitėje kepamų makaronų patiekalų.

Nuoroda į paskelbtą specifikaciją

(Reglamento (EB) Nr. 510/2006 (3) 5 straipsnio 7 dalis)

Valdžios institucijos pradėjo nacionalinę prieštaravimų pateikimo procedūrą, paskelbdamos SKVN „Pecorino delle Balze Volterrane“ pripažinimo paraišką 2013 m. rugpjūčio 24 d. Italijos Respublikos oficialiame leidinyje Nr. 198.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità e sicurezza“ (Kokybė ir saugumas), po to – „Disciplinari di Produzione all’esame dell’UE“ (ES nagrinėjamos specifikacijos).

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.